OIKEUSMINISTERIÖ 
SISÄASIAINMINISTERIÖ		30.9.2009		OM 19/41/2009
						OM040:00/2009

Jakelussa mainituille 

OHJAUSRYHMÄN ASETTAMINEN

Oikeusministeriö ja sisäasiainministeriö ovat tänään asettaneet ohjausryhmän, jonka tehtävänä on sovittaa yhteen esitutkinta-, pakkokeino- ja poliisilainsäädännön kokonaisuudistuksen jatkovalmistelu.
 
Tausta 

Oikeusministeriö ja sisäasiainministeriö asettivat 12.3.2007 toimikunnan (esitutkinta- ja pakkokeinotoimikunta) valmistelemaan ehdotuksen esitutkintalain (449/1987), pakkokeinolain (450/1987) ja poliisilain (493/1995) kokonaisuudistukseksi. Tarpeellisessa laajuudessa tuli selvittää myös eräiden muiden lakien muutostarpeet. Toimikunnan tuli sisällyttää ehdotukseensa myös tullilaitosta, rajavartiolaitosta ja puolustusvoimia koskevaan lainsäädäntöön johdonmukaisuussyistä tarvittavat muutokset. Toimikunta luovutti mietintönsä 20.5.2009 (oikeusministeriön komiteanmietintö 2009:2). Mietinnöstä on 31.8.2009 mennessä pyydetty lausunnot viranomaisilta ja järjestöiltä. 

Pääministeri Matti Vanhasen II hallituksen ohjelmassa todetaan: ”Toteutetaan esitutkinta-, pakkokeino- ja poliisilain kokonaisuudistus. Tehostetaan ja nopeutetaan vaativien rikosasioiden esitutkinta-, syyteharkinta ja oikeuskäsittelyä lisäämällä syyttäjien osallistumista esitutkintaan ja varmistamalla tähän riittävät voimavarat.”     

Lainsäädännön uudistamisen taustalla on se, että osittaisuudistusten johdosta kysymyksessä olevista kolmesta laista on muodostunut osin sekava ja vaikeasti hallittava kokonaisuus. Tavoitteena on viranomaisten toimivaltuuksien täsmällinen ja kattava sääntely niin, että huomioon otetaan toisaalta perus- ja ihmisoikeuksien suoja ja toisaalta tehokkaan rikostorjunnan tarpeet.   

Ohjausryhmän tehtävät 

Ohjausryhmän tehtävänä on sovittaa yhteen hallituksen esityksen muotoon laadittavat ehdotukset esitutkinta- ja pakkokeinotoimikunnan mietinnön ja sen eriävien mielipiteiden sekä mietinnöstä annettujen lausuntojen pohjalta siten, että oikeusministeriö huolehtii rikosten selvittämiseen liittyvän lainsäädännön (nykyisin esitutkintalaki ja pakkokeinolaki) esittelystä ja sisäasiainministeriö huolehtii rikosten estämiseen ja paljastamiseen liittyvän lainsäädännön (nykyisin poliisilaki) esittelystä. Ohjausryhmän määräajan puitteissa tulee myös huolehtia ehdotusten tarkastamisesta oikeusministeriön lainvalmisteluosaston laintarkastusyksikössä ja kääntämisestä. 
 
Ohjausryhmän tulee sovittaa yhteen valtiovarainministeriössä ja puolustusministeriössä valmisteltavat tullilaitosta ja puolustusvoimia koskevaan lainsäädäntöön johdonmukaisuussyistä tarvittavat muutokset. 

Toimikausi

1.10.2009 ─ 30.4.2010 

Kokoonpano 

Puheenjohtaja: 
Lainsäädäntöjohtaja Asko Välimaa, oikeusministeriö

Jäsenet: 
Lainsäädäntöjohtaja Kimmo Hakonen, sisäasiainministeriö
Lainsäädäntöneuvos Janne Kanerva, oikeusministeriö 
Hallitusneuvos Tomi Vuori, sisäasiainministeriö 

Ohjausryhmän sihteereinä toimivat Kanerva ja ylitarkastaja Marko Meriniemi sisäasiainministeriöstä. 

Ohjausryhmä voi kuulla asiantuntijoita. Ohjausryhmä hoitaa tehtävänsä virkatyönä.  

Ohjausryhmän kokoonpanossa ei ole voitu noudattaa naisten ja miesten välisestä tasa-arvosta annetun lain (609/1986) 4 §:n 1 momentissa säädettyä sukupuolten edustuksen prosentuaalista jakautumaa. Asian laajuuskin huomioon ottaen jatkovalmistelun nopean ja asiantuntevan toteuttamisen varmistamiseksi on välttämätöntä, että ohjausryhmässä ovat toimikuntatyöhön osallistuneet oikeusministeriön ja sisäasiainministeriön keskeisimmät edustajat. 

Oikeusministeri Tuija Brax		Sisäasiainministeri Anne Holmlund       

Kansliapäällikkö Tiina Astola		Kansliapäällikkö Ritva Viljanen

JAKELU	Ohjausryhmän puheenjohtaja, jäsenet ja sihteeri
	Kansliapäällikkö/OM ja SM
	Oikeusministeriön viestintäyksikkö
	Oikeusministeriön kirjaamo 

TIEDOKSI	Oikeusministeriön lainvalmisteluosasto
	Sisäasiainministeriön poliisiosasto ja rajavartio-osasto
	Puolustusministeriö
Valtiovarainministeriö